EU:n kiistelty aselakiuudistus eteni keskiviikkona, kun europarlamentin valiokunta äänesti lakiuudistuksesta. Valiokunnassa istuvien suomalaisparlamentaarikkojen Liisa Jaakonsaaren (sd.) ja Jussi Halla-ahon (ps.) mukaan Suomen nykytilanteeseen ei mietinnön pohjalta tulisi suuria muutoksia.

Suomalaiset urheiluampujat, metsästäjät, asekeräilijät ja reserviläiset voivat unohtaa huolensa, mikäli keskiviikkona EU-parlamentin valiokunnassa läpiviety esitys päätyy laiksi asti. Näin vakuuttivat valiokunnassa istuvat suomalaismepit Jussi Halla-aho (ps.) ja Liisa Jaakonsaari (sd.).

Parlamentin sisämarkkinavaliokunta äänesti keskiviikkona komission ajamasta uudesta asedirektiivistä. Valiokunnan tehtävä oli muotoilla parlamentin kanta, josta äänestetään täysistunnossa syksyllä.

Komissio haluaa kieltää sellaisten puoliautomaattiaseiden myymisen, jotka muistuttavat automaattiaseita, tai jotka olisi helppo muuttaa automaattiaseiksi.

"Suomeen ei suuria muutoksia"

Ehdotukset herättivät Suomessa huolta muun muassa reserviläisammuntojen kohtalosta. Valiokunnan ehdotuksessa kuitenkin sallittaisiin poikkeukset.

– Reserviläistoimintaan ei ole valiokunnan ehdotuksessa tulossa mitään muutosta. Direktiivi ei tällaisenaan koskisi kansallisia maanpuolustusratkaisuja, Jaakonsaari sanoo.

Myös mahdollisuus myöntää aseita urheiluammuntaperusteella tulee Halla-ahon mukaan säilymään ennallaan.

– Suomessa nyt vallitsevaan tilanteeseen ei näyttäisi olevan tulossa kovin suuria muutoksia tämän mietinnön pohjalta, Halla-aho sanoo.

Lakiuudistus etenee syksyllä

Halla-ahon mukaan mietintöön jäi monta monitulkintaista kohtaa. Samojen aseiden voidaan eri tilanteissa katsoa kuuluvan erilaisten säännösten alle, Halla-aho sanoo.

Jaakonsaaren mukaan lopputuloksessa näkyy useiden maiden tarve saada äänensä kuuluviin. Molemmat suomalaismepit sanovat kuitenkin olevansa tyytyväisiä lopputulokseen.

– Erittäin hyvä kompromissi. Tärkeimpiä muutoksia on aseiden saantiin liittyvien velvoitteiden tiukentaminen, Jaakonsaari toteaa.

Parlamentti äänestää mietinnöstä syksyllä. Sen jälkeen alkavat neuvottelut neuvoston ja komission kesken. Sisäministerit pääsivät kannastaan sopuun kesäkuussa.

Uutista muutettu 13.7.2016 kello 21:02: Liisa Jaakonsaaren viimeistä kommenttia tarkennettu.